Poste wat oor 50 jaar dalk nie meer sal bestaan nie | Maroela Media
Tegnologie maak daagliks ons lewens makliker maar sal waarskynlik beteken dat sommige poste, wat tans nog deur mense behartig word, deur robotte of masjiene vervang sal word.
'n Hysbakoperateur was in 1950 nog een van die 270 poste op die sensusdatalys van die VSA, maar dié postitel bestaan nie meer nie.
Oor die volgende 50 jaar sal ons lewe waarskynlik baie verander en poste soos taxibestuurders, bibliotekarisse en selfs kelners en bloemiste sal dalk nie meer deur mense behartig word nie. Hier is 'n lys van poste wat waarskynlik in gedrang is:
Die Los Angeles Times het onlangs voorspel dat selfgedrewe motors en dienste soos Uber waarskynlik sal beteken dat 5 miljoen Amerikaners hul werk as taxibestuurder kwyt sal wees.
Forbes het onlangs voorspel dat poskantoorwerkers soos diegene wat briewe sorteer, klerke en posafleweraars waarskynlik hul werk kwyt sal wees. In 2010 was daar 524 300 poskantoorwerkers in die VSA. Teen 2020 sal daar slegs 385 500 wees – meer as 'n kwart van die personeel sal ander werk moet soek.
Die New York Post het al in 2016 berig vlieëniers kompeteer met robotte vir hul werk. Vlieëniers maak reeds van rekenaars gebruik tydens die vlug en hanteer die vliegtuig slegs tydens opstyging en landing. Hul meganiese eweknieë word egter reeds opgelei om dié werk ook te doen en mense en vrag sal waarskynlik in 'n stadium sonder enige vlieëniers rondgevlieg word.
Alhoewel gespesialiseerde posisies nog gevorderde opleiding benodig, kan talle persone reeds tot dié bedryf toetree met slegs 'n matrieksertifikaat. USA Today berig robotika en ander tegnologiese vooruitgang sal waarskynlik meeste van die vaardighede kan hanteer.
Jou water- en elektrisiteitsrekening word waarskynlik opgestel danksy iemand wat die meter op jou erf kom neem het. Eenvoudige en goedkoop toestelle wat deel is van massa-energie sal waarskynlik seker maak dat mense nie meer fisies 'n meter hoef te lees nie.
Miljoene verskillende bestuurders sal waarskynlik 'n ander werk moet soek weens selfgedrewe voertuie, waaronder busbestuurders. Selfgedrewe elektriese busse is reeds 'n realiteit in die strate van Switserland.
As jy al ooit 'n onderneming gebel het en dadelik gevra is om knoppies te druk vir verskeie opsies, het jy reeds interaksie gehad met 'n rekenaar wat in 'n stadium deur 'n skakelbordoperateur behartig is. Volgens Forbes sal duisende van dié persone hul werk kwyt wees teen 2020.
Kitskosrestaurante is eintlik net fabriekslyne en, net soos wat robotte meganisasie in die motorbedryf en ander aanlegte oorgeneem het, sal kitskoswerkers wat vir jou 'n burger en skyfies bedien, waarskynlik ook binnekort 'n ander werk moet soek. Robotte is reeds in New York by die Shake Shack aangestel.
Die Daily Star het onlangs voorspel dat groot vordering gemaak word wat betref kunsmatige intelligensie en wat daartoe sal lei dat robotte teen 2030 skeidsregters sal wees by Europese sokkerwedstryde. ESPN het ook berig dat die kommissaris van Major League Baseball glo rekenaars – wat nie 'n fout maak nie – sal waarskynlik skeidsregters in dié sport vervang.
Klante bestel deesdae sommer aanlyn blomme vir iemand. Die afwaartse neiging in die behoefte aan bloemiste is egter só skerp dat Amerika teen 2020 waarskynlik van 6 200 poste ontslae sal raak, aldus die werksportaal Monster.com.
Volgens die Guardian is min poste soveel in gedrang soos telebemarkers en reken daar is 'n 99% kans dat dié werk ook deur tegnologie oorgeneem sal word.
Kelners in restaurante
Die werk van 'n kelner sal waarskynlik verander wanneer kunsmatige intelligensie robotte kan leer om op te tree as die skakel tussen klante wat kos wil bestel en die kombuis. Robotte is reeds as kelners aangestel by restaurante in China.
Masjienvertaling word al meer as 'n dekade lank ontwikkel en vertalers het tot dusver gedink hul werk is veilig, omdat rekenaars nie die nuanse, aksente en verskillende dialekte van taal verstaan nie. Tegnologie verbeter egter deurgaans en masjienvertaling is tans 'n $8 miljard per jaar-bedryf.
Talle winkels het reeds rye waar klante self hul produkte kan oplui en daarvoor betaal. Die behoefte aan 'n kassier word dus deurgaans al hoe minder.
Bibliotekarisse wil dalk nie hoor dat hul werk in gedrang is nie, maar rekenaars het die katalogus en Dewey-stelsel van desimale klassifikasie reeds nutteloos gemaak. Aanlyn soektogte soos Google lei ook daartoe dat biblioteke en bibliotekarisse binnekort ander werk sal moet soek.
Vlieëniers is nie die enigste werknemers wat verandering sal ondergaan nie. Die Skybot-vlugkelner is reeds in 2012 op vliegtuie geïnstalleer wat vlugkelners help om drankies by passasiers af te laai. Teen 2016 kon Pepper die robot reeds elke passasier se bestelling en vluginligting onthou, versoeke verwerk en inligting verskaf oor ander vlugte – dit het slegs binne vier jaar gebeur, ons kan maar net raai wat oor 50 jaar van nou af gaan gebeur.
Kan ons dalk nou al reeds taxibestuurderders met robotte, wat geprogrammeer is om reels te gehoorsaam, vervang, asseblief? Groot asseblief!
Wat van die Polisie beampte?
Mens moet maar aanpas of uit pas gaan die vergetelheid in
Die wêreld soos ons dit nou ken gaan heeltemal verander en dit gebeur teen 'n duiselingwekkende spoed. Tegnologie en die wetenskap gaan ons leefwêreld heeltemal verander en die mens gaan eersdaags, binne die volgende 100 jaar, ander planete koloniseer en bewoonbaar maak. Baie mense is egter nie gereed vir al hierdie verandering nie en dit vervul sommiges met vrees. Hierdie mense wat bang is vir verandering maak hulleself toenemend irrelevant met hulle uitgediende opvattings oor die wêreld wat aanleiding tot 'n geweldige toenames in depressie and angsaanvalle. Dit wat hulle glo en die snelveranderende wêreld waarin on leef is dikwels… Lees meer »
Dis reg om tegnologie te benut. Tog moet die vraag gevra word of die mens nie besig is om homself onnodig te maak nie? Dink mooi hieroor na voordat jy sommer net dwars hierop reageer: gaan ete net oor 'n masjienmatige (robotiese) proses van kos tot aangename eetbaarheid om te skakel, of is daar geselligheid en kultuur en vreugde daarin om 'n ete voor te berei en dan saam of selfs alleen te geniet? En watter vreugde en lewensgenot is daarin om kos van 'n masjien se rakkie af te haal, teenoor 'n glimlag en 'n vinnige groet en dalk… Lees meer »